  Виталий Пронин М. Пятницкий нимо калык хор.П.Чайковскийлэсь 58-тӥ фестивальзэ аслаз концертъёсыныз узырмытӥз М. Пятницкий нимо кун академической калык хор.Та яркыт ансамбль Пётр Ильичлэн вордӥськем палъёсаз 3-тӥзэ вуиз ни, озьы ке но билетъёс син куспын шупчо 2 толэзьлы азьвыл. Та рад усточиос 2 концерт сётӥзы - Ижын но Воткинскын. Шоркарысь «Аксионэ» билет шедьтымтэос концерт учкыны, эсьма, Воткинске ветлӥллям. Вань угось мар понна иськемъёсты ортчыны - та хор 100 арлэсь кема ни паймытэ вылӥ быгатонлыкъёсыныз. Тодмо ӟуч калык кырӟанъёсты быдэстыкузы, ку лӧптыны ӧдъя, котькуд кыл-куара лулэз позыртэ яке вылэ-вылэ ӝутэ. Сцена вылын огдыре 30 кузя эктыкузы, пыд улысьтызы выж куашкалоз кадь йӧтэ, чабемлэсь борддоръёс ӧжыт уг пилисько... Турлы костюмъёс, егит артистъёслэн чеберлыксы верантэм шумпотон кузьмало. Та хорез 1911-тӥ арын ай кылдытӥз ӟуч калык творчествоез эскерись тодосчи Митрофан Пятницкий, кырӟасьёслэсь творчествозэс вылӥ дунъяллязы С. Рахманинов, Ф. Шаляпин, И. Бунин.Со дырысен артистъёс кырӟамысь ӧз дугдылэ. Секыт вакытъёсы соос калыклы мылкыд сётылӥзы, Быдӟым ож дыръя артистъёс фронтэтӥ ветлӥзы, сютэм медаз кулэ шуыса, солдатъёс асьсэлэсь няньзэс сётылӥзы.Туэ концерт уката но сюлэме усиз, угось программазэс дасяллям, Быдӟым Вормонлы сӥзьыса - ож сярысь кырӟанъёс вань учкисьёсты бугыртӥзы, синкылизэс пызьыртӥзы. 9-тӥ мае та номеръёсты соос возьматозы Москваысь Горд площадьын.1989-тӥ арысен хорен кивалтэ профессор Александра Пермякова. Концерт бере со Удмуртиысь учкисьёслы но фестивалез радъясьёслы туж шуныт кылъёс вераз, мадиз аслаз дано коллективез сярысь. Хорын экто-кырӟало 31 улосысь пӧртэм выжыысь артистъёс, шоро-куспо арлыдзы 21 арес, кыкезлы соос пӧлысь 18 сяна ӧвӧл на, но эшъёссылэсь чик но бере уг кылё. 48 артист, егит арлыдзы шоры учкытэк, вормылэмын Россиын но дуннеын ортчылӥсь конкурсъёсын.Шумпотымон, коллективын 10 ар пала ужа ни удмурт артист но - элькунысьтымы культура удысысь дано ужасьлэн, тодмо баянчилэн Владимир Зубковлэн Сергей пиез. Культурая но туризмъя министр Владимир Соловьёв сое министерстволэн данъян грамотаеныз пусйиз.Александра Андреевна Москваысь артистъёсты дораз уг куты, лыдъя, калык искусствоез зэмос валаса, будо пыдлось улосъёсын гинэ - отын, кытын кырӟан пыӵа анай йӧлын ӵош, кытын со чузъяське нуналлы быдэ...- Жаль, таӵе усточиос, калык кырӟанэз гажасьёс егитъёс пӧлын трос ӧвӧл, нош выжыосыдлэсь сямъёссэ-йылолъёссэ яратытэк, Дорез гажан мылкыд уз ӝужа, - шуэ Александра Пермякова.Нялтас вераса, Пётр Чайковский туж яратылӥз ӟуч калык кырӟанъёсты кылзыны, со ик юрттӥз, дыр, мыным крезьгур пала кыстӥськыны, шуылӥз со тодмо композитор луэмез бере.Зинаида Кириллова Теги: Чайковскийлы-175ар  